### Resumé

Forvaltningen præsenterer forslag til legeplads for 0-6 årige i [adresse] i Vejle.

### Sagsfremstilling

Teknisk Udvalg har i løbet af 2024 været på studieture og bl.a. besøgt forskellige legepladser. Udvalget har bedt forvaltningen om at komme med forslag til, hvor der evt. kan placeres legepladser i Vejle by. Forvaltningen har efterfølgende præsenteret nogle mulige placeringer af legepladser for udvalget, bl.a. i parken ved Spinderihallerne, i [adresse] og i [adresse].

Forvaltningen har desuden i 2022 foreslået en opgradering af legeplads ved Kirsten Clausen plads. Dette blev ikke prioriteret i anlægsbudgettet.

Udvalgets tilbagemelding på forvaltningens gennemgang af mulige placeringer var, at man ønskede at se forslag til en lille legeplads i [adresse]. Udvalget har i 2025 afsat i alt 500.000 kr. til en mindre legeplads.

Forvaltningen har udarbejdet et forslag til etablering af et mindre legeareal i [adresse]. Legepladsen er målrettet de 0-6 årige, og hænger fint sammen med nuværende café-aktiviteter for småbørnsfamilier i tilstødende bygninger. Og er er fint tilbud til og mødested for alle småbørnsfamilier i Vejle.

Forslaget rummer en række elementer - gynge, rutsjebane og legehuse med forskellig legeværdi: Glide/rutsje, hvor fornemmelsen af hastighed og at være "højt oppe" giver børn spænding og det kildrer i maven. Gynge, der skaber frihedsfølelse, finjusterer balancen og giver fornemmelse for rytme og timing. Legehuse udvikler den rumlige bevidsthed, giver et sikkert sted at gemme sig eller udvikle fantasien. Legeelementerne kan på sigt rykkes rundt og indgå i den fulde plan for renoveringen af haven, såfremt der opnås finansiering til en realisering heraf.

Legepladsen får referencer til [adresse] middelalderhistorie og [adresse], som [adresse] er opkaldt efter.

Legepladsen kan etableres i løbet af 2025.

På mødet præsenterer forvaltningen forslaget samt en oversigt over legepladser i midtbyen.

### Økonomi

Udvalget har afsat 0,5 mio. kr. i 2025 til en legeplads i [adresse].

### Klima og resiliensvurdering

Legepladsen udføres i bæredygtige materialer.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** forslaget godkendes, og

**at** midlerne frigives og anlægsarbejdet igangsættes

### Beslutning

Godkendt.